CELEX: 62008TN0086
Language: el
Date: 2008-02-19 00:00:00
Title: Υπόθεση T-86/08: Προσφυγή της 19ης Φεβρουαρίου 2008 — Eλληνική Δημοκρατία κατά Επιτροπής

7.6.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 142/26
            
         Προσφυγή της 19ης Φεβρουαρίου 2008 — Eλληνική Δημοκρατία κατά Επιτροπής
   (Υπόθεση T-86/08)
   (2008/C 142/47)
   Γλώσσα της προσφυγής: η ελληνική
   Διάδικοι
   
      Προσφεύγουσα: Ελληνική Δημοκρατία (εκπρόσωποι: Β. Κοντόλαιμος, Σ. Χαριτάκη, επικουρούμενοι από τη Μ. Τασσοπούλου)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   
               —
            
            
               να ακυρώσει, άλλως να μεταρρυθμίσει την απόφαση της Επιτροπής, της 20ής Δεκεμβρίου 2007, κοινοποιηθείσα υπό τον αριθμό Ε(2007) 6514 τελικό και δημοσιευθείσα υπό τον αριθμό 2008/68/ΕΚ (ΕΕ, L18, σ. 12) κατά το μέρος που επιβάλλει δημοσιονομικές διορθώσεις στην Ελληνική Δημοκρατία κατά τα ειδικότερα αναφερόμενα στην προσφυγή·
            
         
               —
            
            
               να καταδικασθεί η Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητά την ακύρωση της απόφασης της Επιτροπής σχετικά με τον αποκλεισμό από την κοινοτική χρηματοδότηση ορισμένων δαπανών, που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο μέτρο που αφορά στις δημοσιονομικές διορθώσεις που επιβλήθηκαν σε βάρος της, στους τομείς α) οπωροκηπευτικών, β) συνοδευτικών μέτρων αγροτικής ανάπτυξης και γ) εκπρόθεσμων πληρωμών.
   Η προσφεύγουσα επικαλείται ότι η προσβαλλόμενη απόφαση είναι ακυρωτέα για παράβαση νόμου, καθόσον ερμηνεύτηκαν και εφαρμόστηκαν εσφαλμένα κοινοτικές διατάξεις, ή ως στηριζόμενη σε πλάνη περί τα πράγματα και σε κακή εκτίμηση των πραγματικών περιστατικών, άλλως, ως έχουσα πλημμελή, ανεπαρκή και αόριστη αιτιολογία, κλονίζουσα τη νόμιμη βάση της απόφασης, προσέτι δε, είναι ακυρωτέα, διότι με την επιβολή των επίμαχων διορθώσεων, η Επιτροπή παρέβη την αρχή της αναλογικότητας και υπερέβη τα ακραία όρια της διακριτικής ευχέρειας.
   Ειδικότερα, η προσφεύγουσα προβάλλει έξι λόγους ακύρωσης.
   Σχετικά με τη διόρθωση στα εσπεριδοειδή, η προσφεύγουσα υπαινίσσεται πρώτον, εν όψει των πραγματικών περιστατικών και του δεδομένου ότι η επιβληθείσα διόρθωση 2 % αφορά σε επανάληψη της διαδικασίας, από το στάδιο των διμερών διαβουλεύσεων μετά από ακύρωση όμοιας απόφασης της Επιτροπής από το Δικαστήριο των Ευρωπαϊκών Κοινοτήτων (στο εξής «ΔΕΚ») στην υπόθεση C-5/03 (1), ότι η Επιτροπή παραβίασε την υποχρέωση συμμόρφωσης προς τις αποφάσεις του ΔΕΚ βάσει του άρθρου 233 ΕΚ και του δεδικασμένου, καθώς επίσης και τους κοινοτικούς κανόνες και τις κατευθυντήριες οδηγίες για την εκκαθάριση λογαριασμών. Η προσφεύγουσα προβάλλει επίσης την κατά χρόνο αναρμοδιότητα της Επιτροπής, την παράνομη επιβολή διόρθωσης για πλημμέλεια επικουρικού ελέγχου και, τέλος, την παραβίαση του κανόνα των 24 μηνών λόγω εσφαλμένου χαρακτηρισμού του εγγράφου του 1999 ως επιστολής συμπερασμάτων.
   Δεύτερον, η προσφεύγουσα επικαλείται πλάνη περί τα πράγματα, ανεπαρκή αιτιολογία, παραβίαση της αναλογικότητας και υπέρβαση ακραίων ορίων διακριτικής ευχέρειας, εν όψει του ότι η αποδιδόμενη παράβαση (πληρωμή με επιταγή αντί με έμβασμα) αφορά σε πλημμέλεια και όχι ανυπαρξία επικουρικού ελέγχου χωρίς να υπάρχει διαπίστωση παράνομης καταβολής, σε συνδυασμό με το χρόνο τέλεσης.
   Τρίτον, σχετικά με τη διόρθωση στον τομέα συνοδευτικών μέτρων αγροτικής ανάπτυξης, η προσφεύγουσα προβάλλει την παράβαση ουσιώδους τύπου της διαδικασίας, άλλως υπαινίσσεται την αναρμοδιότητα κατά χρόνο της Επιτροπής για αναδρομική επιβολή δημοσιονομικών διορθώσεων για διάστημα προγενέστερο των 24 μηνών πριν την αποστολή της επιστολής συμβιβασμού. Τέταρτον, η προσφεύγουσα ισχυρίζεται ότι η προσβαλλόμενη απόφαση, στο μέτρο που περιορίζεται σε μια πλημμέλεια στην επιστολή συμβιβασμού και που στη συνοπτική έκθεση υφίσταται αμφιβολία ως προς την ακριβή αιτία της διόρθωσης, πάσχει από ανεπαρκή αιτιολογία.
   Πέμπτον, η προσφεύγουσα ισχυρίζεται ότι, η Επιτροπή υπέπεσε σε πλάνη περί τα πράγματα και επέβαλε διόρθωση 5 % για τα γεωργοπεριβαλλοντικά μέτρα και το μέτρο διάσωσης κατά παράβαση των κοινοτικών κανόνων και των κατευθυντήριων οδηγιών για την εκκαθάριση, αναιτιολόγητα καθώς και κατά παράβαση της αρχής της αναλογικότητας και καθ'υπέρβαση των ακραίων ορίων της διακριτικής ευχέρειας.
   Έκτον, εν όψει της αυτόματης εφαρμογής της κλίμακας μειώσεων του Κανονισμού (ΕΚ) 296/96 (2) που αφορά στις προκαταβολές, χωρίς αμφισβήτηση της αλήθειας των λόγων που επέβαλαν το εκπρόθεσμο των πληρωμών, με συνέπεια τον αποκλεισμό 100 % των δαπανών εκπρόθεσμων πληρωμών, προβάλλεται παράβαση των κοινοτικών κανόνων και κατευθυντήριων οδηγιών για την εκκαθάριση λογαριασμών.
   
      (1)  Απόφαση του Δικαστηρίου της 7ης Ιουλίου 2005, C-5/03, Ελληνική Δημοκρατία κατά Επιτροπής, Συλλογή 1995, σ. I-5925.
   
      (2)  Κανονισμός (ΕΚ) αριθ. 296/96 της Επιτροπής, της 16ης Φεβρουαρίου 1996, για τα στοιχεία που πρέπει να διαβιβάζουν τα κράτη μέλη και για τη μηνιαία ανάληψη των δαπανών που χρηματοδοτούνται στο πλαίσιο του τμήματος Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ) και για την κατάργηση του κανονισμού (ΕΟΚ) αριθ. 2776/88 (ΕΕ L 39, σ. 5).